VENDIM

Nr. 158, datë 31.7.2024

MBI DHËNIEN E GARANCISË SË ORIGJINËS PËR ENERGJINË ELEKTRIKE TË PRODHUAR NGA PARKU FOTOVOLTAIK “BLUE 1” I SHOQËRISË “SPV BLUE 1” SHPK

Në mbështetje të nenit 16 të ligjit nr. 43/2015, “Për sektorin e energjisë elektrike”, të ndryshuar; nenit 22, të ligjit nr. 24/2023, “Për nxitjen e përdorimit të energjisë nga burimet e rinovueshme”; nenit 7 të “Rregullores për lëshimin, transferimin dhe anulimin e garancive të origjinës për energjinë elektrike të prodhuar nga burimet e rinovueshme”, miratuar nga Bordi i Entit Rregullator të Energjisë (ERE), me vendimin nr. 229, datë 20.12.2019, të ndryshuar; nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, të ndryshuar; Bordi i ERE-s, në mbledhjen e tij të datës 31.7.2024, mbasi shqyrtoi relacionin me nr. 1553/6 prot., datë 29.7.2024, të Drejtorisë së Licencimit, Autorizimeve dhe Mbikëqyrjes “Mbi kërkesën e shoqërisë ‘SPV Blue 1’ sh.p.k. për dhënien e garancisë së origjinës për energjinë elektrike të prodhuar nga parku fotovoltaik ‘Blue 1’”,
konstatoi se: 
- Me shkresat e protokolluara në ERE me nr. 1553/2 prot., datë 28.6.2024 dhe nr. 1533/3 prot., datë 3.7.2024, shoqëria “SPV Blue 1” sh.p.k. ka paraqitur kërkesën për lëshimin e garancisë së origjinës për energjinë elektrike të prodhuar në muajin qershor 2024 nga parku fotovoltaik “Blue 1”.

- Referuar përcaktimeve të “Rregullores për lëshimin, transferimin, tërheqjen dhe anulimin e garancive të origjinës për energjinë elektrike të prodhuar nga burimet e rinovueshme”, të ndryshuar, garancia e origjinës për një impiant prodhues të energjisë elektrike nga burime të rinovueshme lëshohet me bazë mujore ose vjetore, sipas kërkesës se aplikuesit.

- Mbështetur në përcaktimet e nenit 22, pika 6, të ligjit nr. 24/2023, “Për nxitjen e përdorimit të energjisë nga burimet e rinovueshme”, me shkresën nr. 1553/4 prot., datë 22.7.2024, ERE i është drejtuar Operatorit të Sistemit të Transmetimit (OST) sh.a., me kërkesën për informacion për sasinë e energjisë elektrike faktike të prodhuar nga ky impiant, për muajin qershor 2024 dhe numrin serial të aparatit matës.

- Në përgjigje, me e-mail-in e protokolluar në ERE me nr. 1553/5 prot., datë 29.7.2024, OST sh.a. ka informuar se nga centrali fotovoltaik “Blue 1”, gjatë muajit qershor 2024 (1–30) është prodhuar 10,657 mwh.

- Nga analizimi i aplikimit rezulton se shoqëria ka plotësuar tërësisht dokumentacionin e kërkuar nga “Rregullorja për lëshimin, transferimin dhe anulimin e garancive të origjinës për energjinë elektrike të prodhuar nga burimet e rinovueshme”, të ndryshuar.

- Për sa më sipër vlerësohet dhënia e garancisë së origjinës për energjinë e prodhuar nga parku fotovoltaik “Blue 1”, i shoqërisë “SPV Blue 1” sh.p.k., për periudhën 1–30 qershor 2024, sipas sasive të dhëna nga OST sh.a., pra për 10,657 mwh.

- Në zbatim të përcaktimeve të nenit 22, pika 5, të ligjit nr. 24/2023, “Për nxitjen e përdorimit të energjisë nga burimet e rinovueshme”, garancia e origjinës është e vlefshme për një vit, duke filluar nga dita e fundit e periudhës së prodhimit për të cilën është lëshuar. 

Për gjithë sa më sipër, Bordi i ERE-s

VENDOSI:

1. Dhënien e garancisë së origjinës për energjinë elektrike të prodhuar nga parku fotovoltaik “Blue 1”, i shoqërisë “SPV Blue 1” sh.p.k., gjatë periudhës 1–30 qershor 2024, për sasinë 10,657 mwh.

2. Garancia e origjinës, e dhënë sipas përcaktimeve të këtij vendimi, është e vlefshme për 1 (një) vit, duke filluar nga dita e fundit e periudhës së prodhimit për të cilën është lëshuar.

3. Drejtoria e Licencimit, Autorizimeve dhe Mbikëqyrjes të njoftojë shoqërinë “SPV Blue 1” sh.p.k. për vendimin e Bordit të ERE-s.

Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

